Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumu verejnej mienky „Spotrebiteľský barometer I.“.

 Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľských náladách občanov, ku ktorým sa dospelo na základe januárového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, sebareflexia finančných pomerov domácností a investičné zámery obyvateľstva. 

Z informatívnej správy vyplýva, že v januári 2002 súhrnný index spotrebiteľskej dôvery má hodnotu –27,0. V porovnaní s predchádzajúcim štvrťrokom spotrebiteľská dôvera občanov bola priaznivejšia o 4,4 bodu a v medziročnom porovnaní došlo k zlepšeniu o 7,6 bodu. V porovnaní aktuálnych výsledkov zisťovania s údajmi z januára 2001 sa zlepšili parametre pri všetkých štyroch zložkách súhrnného indikátora spotrebiteľskej dôvery, najmä sa však zvýšil optimizmus v očakávaniach finančnej situácie domácností a budúceho ekonomického vývoja v štáte. Investičné odhodlanie sa oproti januáru 2001 zvýšilo nepatrne. 

Z medzinárodnej komparácie výsledkov vyplýva, že celková spotrebiteľská dôvera občanov Slovenska je výrazne nižšia ako priemerná hodnota v členských štátoch EÚ. Slovensko dosahuje priemer spotrebiteľskej dôvery štátov usilujúcich sa o vstup do EÚ, s výnimkou Poľska a Bulharska, kde je spotrebiteľská dôvera nižšia.